**MINISTRIA E FINANCAVE**

**DHE EKONOMISË**

**DREJTORIA E APELIMIT TATIMOR**

Nr.\_\_\_\_\_\_\_\_\_prot. Tiranë, më\_\_\_.\_\_\_.2017

**V E N D I M**

Drejtoria e Apelimit Tatimor, në zbatim të kreut XIII të Ligjit Nr. 9920, datë 19.05.2008 “Për Procedurat Tatimore në RSH”, mori në shqyrtim kërkesën ankimore, që i përket:

KËRKUES: \_\_\_\_\_\_\_\_\_\_\_\_\_\_\_\_\_\_\_\_

OBJEKTI: Ankim ndaj akt-vlerësimit, njoftuar detyrime për TVSH në shumën 438.447 lekë.

Fillimisht bëjmë me dije se, Drejtoria e Apelimit Tatimor shqyrton ankimin tatimor dhe merr vendim në bazë të provave dhe argumentave të paraqitura nga tatimpaguesi, vetëm pasi të jenë plotësuar kërkesat ligjore të përcaktuara në nenin 106 dhe 107 të Ligjit Nr.9920 datë 19.05.2008, “Për Procedurat Tatimore në R.SH-së”(i ndryshuar).

Lidhur me ankimin e depozituar, nga shqyrtimi paraprak i kërkesës ankimore, është konstatuar mungesa e dokumentacionit të përcaktuar në Udhëzimin nr. 24 të Ministrit të Financave, datë 02.09.2008 “Për Procedurat Tatimore në RSH”, pika 106.2.4. Tatimpaguesi nuk ka paraqitur aktin, objekt ankimi, dhe dokumentacion i cili vërteton plotësimin e kushtit të pagesës , ose Garanci Bankare të detyrimit tatim dhe kamatvonesa të përcaktuar në Njoftim Vlerësim.

Bazuar në pikën 106.2.5, Drejtoria e Apelimit Tatimor ka kërkuar plotësimin e kërkesës ankimore me dokumentacionin e munguar. Tatimpaguesi ka kthyer përgjigje me shkresën datë 22.08.2017 dhe DRT me shkresën, datë 21.08.2017.

Drejtoria e Apelimit Tatimor vëren se edhe në kthimin e përgjigjes tatimpaguesi ka bashkëlidhur akt-vlerësimin, datë 16.06.2017 i cili nuk është objekt ankimi në DAT referuar nenit 106 të ligjit 9920, datë 19.05.2008 “Për Procedurat Tatimore në RSH” i ndryshuar.

Deri në nxjerrjen e vendimit, tatimpaguesi nuk ka plotësuar ankimin me dokumentacionin e kërkuar, aktin administrativ Njoftim Vlerësimin i cili do të jetë objekt ankimi, referuar nenit 106 të Ligjit nr.9920, datë 19.05.2008 “Për Procedurat Tatimore në RSH” i ndryshuar.

Sa më sipër, Drejtoria e Apelimit Tatimor e konsideron të paplotësuar kushtin e përcaktuar në nenin 106 të ligjit, dhe 106.2.4 të Udhëzimit duke argumentuar se:

Pika 1 e nenit 106 përcakton në mënyrë konkrete aktet që mund të bëhen objekt ankimi pranë kësaj drejtorie, ku citojmë “*Tatimpaguesi mund të ankimojë kundër çdo njoftim vlerësimi, çdo vendimi që ndikon në detyrimin e tij tatimor, çdo kërkese për rimbursim ose lehtësim tatimor, ose çdo akti ekzekutiv të posaçëm tatimor, në lidhje me tatimpaguesin”.*

Në pikën 106.2.4 të Udhëzimit nr.24 të Ministrit të Financave, datë 02.09.2008 “Për Procedurat Tatimore në RSH” është përcaktuar, *Ankimi me shkrim dhe dokumentacioni që i bashkëngjitet duhet të përfshijë informacionin e mëposhtëm:*

*a) emrin dhe adresën e tatimpaguesit,*

*b) numrin e regjistrimit të tatimpaguesit (NIPT),*

*c) aktin administrativ, të nxjerrë ose të panxjerrë nga organi tatimor, që është objekt ankimi duke përfshirë periudhën tatimore përkatëse dhe shumën e detyrimit tatimor,*

*ç) vërtetimin e pagesës së detyrimit tatimor që ankimohet,*

*d) arsyet për ankimin e tij,*

*dh) informacion në mbështetje të ankimit (Aktin e kontrollit, proces-verbalet, etj.)*

*e) çdo dokument tjetër që ankimuesi e gjykon të rëndësishëm,*

*ë) nënshkrimin e tij.*

Paragrafi 106.2.6, i Udhëzimit nr. 24, datë 02.09.2008 “Për Procedurat Tatimore në RSH” përcakton se “*Nëse tatimpaguesi nuk përmbush kërkesat dhe procedurat sipas pikës 106.2.5 më lart, Drejtoria e Apelimit Tatimor ka të drejtë të refuzojë ankimin”.*

Drejtoria e Apelimit Tatimor sjell në vëmendje të tatimpaguesit se referuar nenit 106 të Ligjit 9920, procedura e ankimit përcakton se ankimi bëhet ndaj aktit administrativ që prodhon detyrimet tatimore dhe jo drejtpërdrejt ndaj detyrimeve tatimore. Kjo është arsyeja që përherë ankimi duhet të shoqërohet me aktin administrativ që ka krijuar detyrimet tatimore.

Sa më sipër, Drejtoria e Apelimit Tatimor bazuar në Ligjin Nr.9920, datë 19.5.2008 “Për Procedurat Tatimore në R.Sh-së ”, i ndryshuar, nenet 106, 107, 108 dhe Udhëzimin Nr.24, datë 02.09.2008 (i ndryshuar), në zbatim të tij, pika 108.3.3, gërma a,

V E N D O S I

* Refuzimin e ankimit, pasi nuk janë përmbushur kërkesat dhe procedurat lidhur me paraqitjen e aktit administrativ, objekt i ankimit.

Në zbatim të pikës 2 të nenit 109 të Ligjit nr. 9920 datë 19.05.2008, “Për Procedurat Tatimore në R.Sh”, tatimpaguesi mund ta kundërshtojë vendimin e Drejtorisë së Apelimit Tatimor në gjykatë, brenda 30 ditëve kalendarike nga data e marrjes dijeni për këtë vendim.

**DREJTOR I APELIMIT TATIMOR**

**Mimoza Kalia**